CELEX: 32018D1493
Language: mt
Date: 2018-10-02 00:00:00
Title: Deċiżjoni ta' Implimentazzjoni tal-Kunsill (UE) 2018/1493 tat-2 ta' Ottubru 2018 li tawtorizza lill-Ungerija biex iddaħħal miżura speċjali ta' deroga mill-punt (a) tal-Artikolu 26(1) u l-Artikoli 168 u 168a tad-Direttiva 2006/112/KE dwar is-sistema komuni ta' taxxa fuq il-valur miżjud

8.10.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 252/44
               
            
         DEĊIŻJONI TA' IMPLIMENTAZZJONI TAL-KUNSILL (UE) 2018/1493
         tat-2 ta' Ottubru 2018
         li tawtorizza lill-Ungerija biex iddaħħal miżura speċjali ta' deroga mill-punt (a) tal-Artikolu 26(1) u l-Artikoli 168 u 168a tad-Direttiva 2006/112/KE dwar is-sistema komuni ta' taxxa fuq il-valur miżjud
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (1), u b'mod partikolari l-Artikolu 395(1) tagħha,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Permezz ta' ittra rreġistrata mal-Kummissjoni fis-6 ta' Frar 2018, l-Ungerija talbet awtorizzazzjoni skont l-Artikolu 395(2) tad-Direttiva 2006/112/KE biex iddaħħal miżura speċjali ta' deroga mill-punt (a) tal-Artikolu 26(1) u l-Artikoli 168 u 168a tad-Direttiva 2006/112/KE li jirregolaw id-dritt ta' tnaqqis tat-taxxa fir-rigward tal-kiri ta' karozzi tal-passiġġieri (“miżura speċjali”).
                  
               
                     (2)
                  
                  
                     Il-Kummissjoni għaddiet it-talba magħmula mill-Ungerija lill-Istati Membri l-oħra permezz ta' ittra datata t-8 ta' Ġunju 2018, skont it-tieni subparagrafu tal-Artikolu 395(2) tad-Direttiva 2006/112/KE. Permezz ta' ittra datata l-11 ta' Ġunju 2018, il-Kummissjoni nnotifikat lill-Ungerija li kellha l-informazzjoni kollha meħtieġa sabiex tikkunsidra t-talba.
                  
               
                     (3)
                  
                  
                     L-Artikoli 168 u 168a tad-Direttiva 2006/112/KE jistabbilixxu d-dritt ta' persuna taxxabbli li tnaqqas it-taxxa fuq il-valur miżjud (il-VAT) imposta fuq provvisti ta' merkanzija u ta' servizzi mogħtija lil persuna taxxabbli għall-iskopijiet tat-tranżazzjonijiet intaxxati tagħha. Il-punt (a) tal-Artikolu 26(1) tad-Direttiva 2006/112/KE fih rekwiżit li tiġi ddikjarata l-VAT meta xi assi ta' negozju jintuża għal skopijiet privati tal-persuna taxxabbli jew tal-persunal tagħha jew, b'mod iktar ġenerali, jintuża għal skopijiet mhux marbuta man-negozju tagħha.
                  
               
                     (4)
                  
                  
                     Bħalissa, il-persuni taxxabbli fl-Ungerija jistgħu jnaqqsu l-VAT fuq il-kiri ta' karozzi tal-passiġġieri dment li karozza tal-passiġġieri tintuża għall-attività ekonomika taxxabbli tal-persuna taxxabbli. Sabiex jibbenefikaw minn dan it-tnaqqis ta' VAT, il-persuni taxxabbli għandhom jagħtu prova ta' kemm jużaw il-karozzi tal-passiġġieri tagħhom għal skopijiet ta' negozju.
                  
               
                     (5)
                  
                  
                     L-Ungerija ssostni li huwa diffiċli li din is-sistema tiġi applikata. Ħafna drabi jkun diffiċli ħafna li jiġi identifikat preċiżament l-użu mhux kummerċjali, u anke meta dan ikun possibbli, il-mekkaniżmu meħtieġ biex isir dan huwa wieħed kumplikat.
                  
               
                     (6)
                  
                  
                     Għalhekk, l-Ungerija talbet miżura speċjali fejn l-ammont ta' VAT fuq in-nefqa eliġibbli għat-tnaqqis fir-rigward tal-kiri ta' karozzi tal-passiġġieri li ma jintużawx biss għal skopijiet kummerċjali jiġi ffissat b'rata perċentwali fissa. Ibbażata fuq l-istimi tagħha, l-Ungerija tikkonkludi li huwa xieraq li jiġi applikat tnaqqis ta' 50 %. Fl-istess ħin, ir-rekwiżit ta' kontabbiltà tal-VAT fuq l-użu mhux kummerċjali ta' karozzi tal-passiġġieri jenħtieġ li jkun sospiż meta dawn ikunu ġew soġġetti għal-limitu ta' tnaqqis ta' 50 %.
                  
               
                     (7)
                  
                  
                     Il-limitazzjoni tad-dritt ta' tnaqqis skont l-awtorizzazzjoni mitluba jenħtieġ li tapplika għall-VAT imħallsa fuq il-kiri ta' karozzi tal-passiġġieri maħsuba għat-trasport ta' massimu ta' disa' persuni b'piż gross tal-vettura li ma jaqbiżx il-ħames tunnellati. Il-vetturi maħsuba għat-trasport tal-merkanzija, il-vetturi li jservu għanijiet speċjali (jiġifieri trakk bil-krejn, magna tat-tifi tan-nar, truck-mixer), il-vetturi maħsuba għat-trasport ta' 10 persuni jew iktar, u t-tratturi u t-trejlers huma esklużi mir-restrizzjoni fuq id-dritt ta' tnaqqis tal-VAT.
                  
               
                     (8)
                  
                  
                     Il-persuni taxxabbli li ma jixtiqux japplikaw limitu ta' tnaqqis ta' 50 % u li jixtiequ japplikaw it-tnaqqis tal-VAT sal-proporzjon tal-użu kummerċjali reali jenħtieġ li jkunu jistgħu jagħmlu dan fuq il-bażi ta' evidenza dettaljata dwar l-użu kummerċjali.
                  
               
                     (9)
                  
                  
                     Il-miżura li ntalbet tneħħi l-ħtieġa li jinżammu rekords dwar l-użu privat ta' karozzi tan-negozju mikrija u, fl-istess ħin, tipprevjeni l-evażjoni tat-taxxa permezz ta' żamma skorretta ta' rekords. Huwa għalhekk xieraq li l-Ungerija tingħata l-awtorizzazzjoni biex tapplika l-miżura mitluba.
                  
               
                     (10)
                  
                  
                     L-awtorizzazzjoni jenħtieġ tkun limitata fiż-żmien biex tkun tista' ssir analiżi tan-neċessità u l-effikaċja tal-miżura speċjali u r-rata ta' tqassim użata bejn l-użu kummerċjali u mhux.
                  
               
                     (11)
                  
                  
                     Fejn l-Ungerija tikkunsidra li estensjoni tal-awtorizzazzjoni lil hinn mill-2021 hija neċessarja, jenħtieġ li tibgħat rapport lill-Kummissjoni li jinkludi rieżami tal-limitu tal-perċentwal applikat flimkien mat-talba għal estensjoni, sa mhux aktar tard mill-31 ta' Marzu 2021.
                  
               
                     (12)
                  
                  
                     Il-miżura speċjali se jkollha biss effett negliġibbli fuq l-ammont globali tad-dħul mit-taxxa miġbur fl-istadju tal-konsum finali u mhux se jkollha effetti negattivi fuq ir-riżorsi proprji tal-Unjoni li jinġabru mit-taxxa tal-VAT,
                  
               ADOTTA DIN ID-DEĊIŻJONI:
         
            Artikolu 1
            B'deroga mill-Artikoli 168 u 168a tad-Direttiva 2006/112/KE, l-Ungerija hija awtorizzata tillimita d-dritt ta' tnaqqis tal-VAT għal 50 % b'rabta man-nefqa fuq il-karozzi tal-passiġġieri li ma jintużawx biss għal skopijiet kummerċjali.
         
         
            Artikolu 2
            B'deroga mill-punt (a) tal-Artikolu 26(1) tad-Direttiva 2006/112/KE, l-Ungerija ma għandhiex tittratta bħala provvista ta' servizzi l-użu mhux kummerċjali ta' karozza tal-passiġġieri inkluża fl-assi ta' negozju ta' persuna taxxabbli, meta dik il-karozza kienet soġġetta għal limitazzjoni awtorizzata skont l-Artikolu 1 ta' din id-Deċiżjoni.
         
         
            Artikolu 3
            L-Artikoli 1 u 2 għandhom japplikaw biss għal karozzi tal-passiġġieri għat-trasport ta' massimu ta' disa' persuni b'piż gross tal-vettura li ma jaqbiżx il-ħames tunnellati.
         
         
            Artikolu 4
            L-Artikoli 1 u 2 ma għandhomx japplikaw għall-kategoriji ta' karozzi tal-passiġġieri li ġejjin:
            
                        —
                     
                     
                        vetturi maħsuba għat-trasport tal-merkanzija,
                     
                  
                        —
                     
                     
                        vetturi li jservu għanijiet speċjali (jiġifieri trakk bil-krejn, magna tat-tifi tan-nar, truck-mixer),
                     
                  
                        —
                     
                     
                        vetturi maħsuba għat-trasport ta' 10 persuni jew iktar minn 10,
                     
                  
                        —
                     
                     
                        tratturi,
                     
                  
                        —
                     
                     
                        trejlers.
                     
                  
         
            Artikolu 5
            Din id-Deċiżjoni għandha ssir effettiva fid-data tan-notifika tagħha.
            Din id-Deċiżjoni għandha tapplika mill-1 ta' Jannar 2019 u għandha tiskadi fil-31 ta' Diċembru 2021.
            Kull talba għal estensjoni tal-awtorizzazzjoni prevista f'din id-Deċiżjoni għandha titressaq lill-Kummissjoni sal-31 ta' Marzu 2021 u għandha tiġi akkumpanjata minn rapport li jinkludi rieżami tal-perċentwal stabbilit fl-Artikolu 1.
         
         
            Artikolu 6
            Din id-Deċiżjoni hija indirizzata lill-Ungerija.
         
         
            Magħmul fil-Lussemburgu, it-2 ta' Ottubru 2018.
            
               
                  Għall-Kunsill
               
               
                  Il-President
               
               H. LÖGER
            
         
         
            (1)  ĠU L 347, 11.12.2006, p. 1.